## El Consell autoritza la pròrroga del conveni amb Correus per a permetre el pagament de tributs mitjançant gir postal

*** L’acord permet a la ciutadania fer ingressos tributaris a través de les oficines postals dels impostos la gestió recaptatòria dels quals corresponga a l’Agència Tributària Valenciana**

El Consell ha autoritzat la pròrroga per un període de quatre anys del conveni de col·laboració entre l’Agència Tributària Valenciana (ATV) i la Societat Estatal Correus i Telègrafs. L’acord permetrà continuar utilitzant les oficines postals per al pagament de tributs i altres ingressos de dret públic mitjançant gir postal.

El conveni es limita als tributs la gestió recaptatòria dels quals correspon a l’Agència Tributària Valenciana o li haja sigut atribuïda o encomanada per altres ens o administracions públiques.

En virtut de l’acord, les persones obligades al pagament de tributs podran fer-ho en qualsevol de les oficines postals de Correus, que ingressarà les quantitats en els comptes operatius de l’ATV mitjançant gir postal. El cost del servici serà assumit pels usuaris, conforme a les tarifes vigents establides per Correus.

L’Agència Tributària Valenciana informarà les persones contribuents i les seues entitats col·laboradores sobre esta alternativa de pagament.

La pròrroga del conveni també inclou una addenda que modifica la clàusula de protecció de dades del conveni, per a adaptar-la a la normativa vigent en matèria de protecció de dades personals.

Fecha: 20/05/2025